ישיבה בטוחה בשעת הנסיעה
הרב אלישיב קנוהל

האם אנחנו מודעים לכך שבשעת עצירה פתאומית, ויותר מכך בשעת תאונה לא עלינו, כל פריט שנמצא ברכב והוא אינו קשור הוא מועד להיזרק בכוחות תאוצה שקשה לנו לדמיין אותם?
אשר על כן, במכונית מסודרת לקראת נסיעה לא מניחים ספרים או חפצים על מתקנים שונים ללא שהם קשורים או מחוברים אליהם. מה שיש לך מחוץ לתיק הנח אותו בתא הכפפות. מכשיר פלאפון – או שהוא מחובר למיתקן המיועד או שהוא בכיס או שהוא על החגורה בנרתיק מיוחד. בכך נחסוך חבטות מיותרות שלעיתים מסכנות חיים, מחפצים שונים העלולים 'לעוף' בשעת עצירת פתע. 
על אחת כמה וכמה שעלינו לדאוג שכולנו נהיה חגורים כיאות. חגירה נכונה ומתאימה 'מצילת חיים' בריבוע. גם את חיי החגור שלא יעוף וירסק את ראשו בשמשה הקדמית או באחד המושבים שברכב וגם את חיי חבריו לנסיעה בעת שיעוף עליהם בכח עצום. 
חגירת מבוגר היא דבר פשוט ומובן. לחגירת הילדים נוצרו תקנות שבאות לדאוג לבטחונו של הילד לפי גילו. להלן תמצית תקנות התעבורה בנושא שאולי לא כולנו מודעים להן:
א.	מבוגר לא יסיע ילד שטרם מלאו לו 3 שנים, אלא אם כן הילד רתום במושב בטיחות המתאים לגובהו ומשקלו של הילד. 
ב.	כמו כן, לא יסיע ילד שמלאו לו 3 שנים וטרם מלאו לו שמונה שנים, אלא אם כן הוא רתום במושב בטיחות או במושב מגביה המתאים לגובהו ומשקלו של הילד. 
ג.	לא יסיע אדם ברכב ילד שטרם מלאה לו שנה, אלא אם כן גבו של מושב הבטיחות מופנה לחזית הרכב. 
ד.	לא יסיע אדם ילד במושב הבטיחות במקום שיש מולו כרית אוויר, אלא אם כן נותק המנגנון להפעלתה.
פרשנות
יש לעשות הבחנה בין רכבים בהם מותקנות כריות אויר במושבים מקדימה לבין רכב שבו לא מותקנות כריות אויר.
ברכב בו לא מותקנות כריות אויר מול המושבים הקדמיים
מותר להושיב במושב שלצד הנהג - תינוק מגיל יום ועד גיל שנה כאשר הוא יושב בכסא בטיחות המתאים לגודלו ולמשקלו של התינוק נגד כיוון הנסיעה.
מגיל שנה ועד גיל שלוש – יש להושיבו במושב בטיחות המתאים לגודלו ולמשקלו של התינוק בכיוון הנסיעה.
מגיל שלוש ועד גיל שמונה – יש להושיבו במושב מגביה (בוסטר).
מגיל שמונה ואילך יהיה חגור הילד בחגורת הבטיחות המותקנת ברכב כאשר היא יושבת בצורה אלכסונית על חזהו של הילד.
ברכב בו מותקנות כריות אויר מול המושבים הקדמיים
אסור להושיב במושב שלצד הנהג ילד עד לגיל שלוש בשום אופן. 
מותר להושיב במושב שלצד הנהג – ילד מגיל שלוש ועד גיל שמונה – יש להושיבו במושב מגביה (בוסטר) המתאים לגודלו ולמשלו של הילד.
מגיל שמונה ואילך, יהיה חגור הילד בחגורת הבטיחות המותקנת ברכב כאשר היא יושבת בצורה אלכסונית על חזהו של הילד.
בפינה זו מסתיים העיסוק בנושא זהירות בדרכים מעל העלון 'מעט מן האור' והמקום מתפנה לטובת פינה חדשה. אין זה אומר שלגבינו הנהגים שממשיכים לנסוע בכבישים העיסוק בנושא מסתיים. ''ושננתם לבניך'' - דרשו חז''ל שיהיו הדברים משוננים בפיך. בהחלט יש טעם להמשיך ולחזור ולשנן את הדברים. לשם כך כל ה'פינות' שהופיעו בעלון זה מופיעות באתר האינטרנט www.kfar-etzion.co.il  (להקליק בחיפוש את השם: אלישיב קנוהל). ניתן להדפיסם ולהמשיך לעסוק בהן לאוי''ט.
כפי שפתחתי בפינה הראשונה – יותר משהדברים הועילו לאחרים הם הועילו לי אישית, ועל כך אני מודה ל'מעט מן האור' שזיכוני בכתיבת פינה זו.